Mauricio Macri

Mauricio Macri [mauˈɾisjo ˈmakɾi] (* 8 Februarie 1959) is 'n Argentynse siviele ingenieur, sakeman en politikus van die konserwatiewe party Propuesta Republicana (PRO; "Republikeinse Voorstel") wat tussen 10 Desember 2007 en 9 Desember 2015 die amp van regeringshoof van die outonome stad Buenos Aires beklee het.

Macri, die seun van die bekende Italiaanse sakeman en nyweraar Francisco Macri, was PRO se kandidaat in die presidensiële verkiesing van 2015. In die tweede rondte van dié verkiesing het hy op 22 November 2015 met 51,4 persent van die uitgebragte stemme 'n oorwinning oor die Peronistiese regeringskandidaat Daniel Scioli behaal. Macri is op 10 Desember 2015 as staatspresident en opvolger van Cristina Fernández de Kirchner ingesweer en het tot 10 Desember 2019 dié amp beklee.
Biografie
Macri is in 1959 in Tandil in die Buenos Aires-provinsie gebore. Hy is die seun van die Italiaans-gebore magnaat Francesco "Franco" Macri (eienaar van die Philco-filiaal in Argentinië) en Alicia Blanco-Villegas Cinque. Die gesin het 'n kort rukkie later na Buenos Aires verhuis en hul huise in Tandil as vakansie-huise behou. Sy pa, en sy oom Jorge Blanco Villegas, het Macri beïnvloed om 'n sakeman te word, en Franco het verwag dat sy seun hom as hoof van sy firmas sou opvolg. Hy het by die Colegio Cardenal Newman skoolgegaan en het daarna 'n graad in siviele ingenieurswese van die Pouslike Katolieke Universiteit van Argentinië ontvang."Los amigos de Macri: del Cardenal Newman y la empresa, al poder", La Nacion, 27 November 2015. (Retrieved 17 Junie 2016) Op hierdie tydstip het Macri in neoliberalisme begin belangstel en by die nou-ontbinde Unie van die Demokratiese Sentrum en 'n dinkskrum onder leiding van oudminister Álvaro Alsogaray aangesluit. In 1985 het hy kortstondig die Columbia Business School, die Wharton-skool van die Universiteit van Pennsylvania en die Universidad del CEMA in Buenos Aires bygewoon.Mauricio Macri's curriculum vitae , CEMA; accessed 23 November 2015.

Macri se sakeloopbaan het by SIDECO Americana, 'n konstruksiemaatskappy wat deel was van sy pa se Socma Group (Sociedad Macri) beheermaatskappy, begin, waar hy vir drie jaar as 'n junior ontleder gewerk het voordat hy 'n senior ontleder geword het. In 1984 het hy in die kredietafdeling van Citibank Argentina in Buenos Aires gewerk. Macri het dieselfde jaar by Socma Group aangesluit en die maatskappy se hoofbestuurder in 1985 geword. In 1992 het hy visepresident van Sevel Argentinië geword (wat toe Fiat- en Peugeot-motors Argentinië vervaardig het as deel van Socma). Hy is twee jaar daarna bevorder tot president van die maatskappy.
Politieke loopbaan
In 1991 is Macri vir 12 dae deur beamptes van die Argentynse Federale Polisie ontvoer. Hy is in 'n klein kamertjie met 'n chemiese toilet en 'n gat in die dak om kos te ontvang gehou. Hy is uiteindelik bevry toe sy gesin glo 'n multimiljoen-dollar-losprys betaal het. Macri het gesê dat die beproewing hom daartoe gelei het om die politiek te betree.

In 2003 het hy die sentrum-regse Verbintenis tot Verandering-party (Spaans: Compromiso para el Cambio) gestig. Hy was later daardie jaar 'n kandidaat vir burgemeester van Buenos Aires. Alhoewel hy die eerste rondte van die verkiesing gewen het, het hy in die tweede rondte teen die sittende burgemeester  Aníbal Ibarra verloor.

In 2005 het Macri en Ricardo López Murphy van Recrear 'n politieke koalisie gestig, die Republikeinse Voorstel (PRO), en Macri is toe verkies tot die Kamer van Afgevaardigdes met 33,9 persent van die stemme. Hy is twee jaar later tot regeringshoof (burgemeester) van Buenos Aires verkies.BBC News, 25 Junie 2007. Profile: Mauricio Macri . Hy is in 2011 herverkies.
Presidentskap
Macri was in 2015 'n kandidaat vir president van Argentinië. Met president Cristina Kirchner wat termyn deur die grondwet beperk is, het vroeë meningspeilings 'n noue drierigtingwedloop tussen Macri, Kirchneritiese goewerneur Daniel Scioli en Tigre-burgemeester Sergio Massa aangedui. Macri het die voorverkiesing gewen. Hy het daarna tweede gekom in die eerste rondte van die presidentsverkiesing voordat hy vir Scioli in die tweede rondte geklop het. Sy verkiesing het twaalf jare van Kirchnerisme in Argentinië beëindig.

Macri het in 2019 vir herverkiesing gestaan. Hy het tweede geëindig in die voorverkiesing en die presidentsverkiesing teen Peronis Alberto Fernández verloor. Hy is op 10 Desember 2019 deur Fernández opgevolg.
Verwysings

Eksterne skakels

Kategorie:Presidente van Argentinië
Kategorie:Geboortes in 1959
Kategorie:Lewende mense